ធនាគារ​ពិភពលោក​បង្កក​ប្រាក់​កម្ចី​ដោយសារ​គ្មាន​ដំណោះស្រាយ​ជម្លោះ​ដីធ្លី​នៅ​បឹងកក់
គេហទំព័រ​​ធនាគារ​ពិភព​លោក​​​​​ថា​ ធនាគារ​​នេះ​​មិន​បាន​យល់​ព្រម​លើ​គម្រោង​ណា​មួយ​នៅ​កម្ពុជា​ទេ​ចាប់​តាំង​ពី​ថ្ងៃ​ទី​៣១​ខែ​មករា​មក។
ធនាគារពិភពលោកនៅថ្ងៃអង្គារនេះបានដាក់សម្ពាធថ្មីមួយដល់រដ្ឋាភិបាលឲ្យធ្វើការដោះស្រាយជាបន្ទាន់ចំពោះបញ្ហាដែលនៅសេសសល់ជាមួយនឹងប្រជាពលរដ្ឋនៅតំបន់បឹងកក់ដោយដាក់លក្ខខណ្ឌបង្កកបា្រក់កម្ចីដល់កម្ពុជាប្រសិនណាបើរដ្ឋាភិបាលព្រងើយកន្តើយចំពោះបញ្ហារបស់អ្នកភូមិនៅតំបន់បឹងកក់។ លោកស្រី អាណ្ណែត្តិ៍ ឌីកសុន (Annette Dixon) នាយកធនាគារពិភពលោកប្រចាំកម្ពុជាបានប្រាប់វីអូអេខ្មែរនៅថ្ងៃអង្គារនេះតាមរយៈសារអេឡិចត្រូនិចថា ធនាគារពិភពលោកបានផ្តល់ប្រាក់កម្ចីដល់កម្ពុជាកាលពីខែធ្នូឆ្នាំ២០១០។ លោកស្រីបានមានប្រសាសន៍ទៀតថា ធនាគារពិភពលោកនឹងមិនផ្តល់ប្រាក់កម្ចីបន្ថែមទៀតដល់កម្ពុជាទេល្គឹកណាកិច្ចព្រមព្រៀងមួយត្រូវបានផ្តល់ដល់ប្រជាពលរដ្ឋនៅតបន់បឹងកក់។ ប្រជាពលរដ្ឋនៅតំបន់បឹងកក់ដែលនៅសេសសល់ជាង១.០០០គ្រួសារ ពេលនេះបានបែកចេញជាពីរក្រុមដោយក្រុមម្ខាងទាមទារដីទំហំ៤ម៉ែត្រគុណនឹង១៦ម៉ែត្រសម្រាប់ការអភិវឌ្ឃនៅនឹងកន្លែងចំណែកឯមួយក្រុមផ្សេងទៀតទាមទារឲ្យអាជ្ញាធរក្រុងភ្នំពេញកាត់ដីចេញពីគម្រោងអភិវឌ្ឃន៍សម្រាប់សង់លំនៅដ្ឋានខ្លួនឯង និងផ្តល់សំណងទៅតាមតម្លៃទីផ្សារ។ ការទាមទាររបស់ពលរដ្ឋទាំងពីរក្រុមនេះមិនទាន់ទទួលបានដំណោះស្រាយពីមន្ត្រីរដ្ឋាភិបាលនៅឡើយទេ។ ការមិនមានដំណោះស្រាយនេះបង្កឲ្យក្រុមប្រជាពលរដ្ឋសា្វត់ស្វែងរកអន្តរាគមន៍ពីគ្រប់ស្ថាប័ននានា អង្កការក្រៅរដ្ឋាភិបាល និងស្ថានទូតមួយចំនួនប្រចាំកម្ពុជា។ លោកស្រី អាណ្ណែត្តិ៍ ឌីកសុន បានបញ្ជាក់ថា ធនាគារពិភពលោក កំពុងបន្តលើកទឹកចិត្តរដ្ឋាភិបាលកម្ពុជាឲ្យមានកិច្ចព្រមព្រៀងមួយក្នុងការផ្តល់ទីជម្រកដល់ប្រជាពលរដ្ឋនៅតំបន់បឹងកក់។ លោកស្រីបានបញ្ជាក់ទៀតថា ការពិភាក្សារវាងរដ្ឋាភិបាលនិងអ្នកភូមិបឹងកក់កំពុងតែបន្ត ហើយធនាគារពិភពលោកនឹងរងចាំមើលដំណោះស្រាយចំពោះបញ្ហានេះក្នុងពេលឆាប់ៗខាងមុខ។ លោកស្រីមានប្រសាន៍ថារដ្ឋាភិបាលកម្ពុជាកំពុងដាក់ចេញនូវកម្មវិធីជាច្រើន ហើយយើងកំពុងធ្វើការជាមួយរដ្ឋាភិបាលដើម្បីធានាថាតើគម្រោងទាំងអស់នោះនឹងត្រូវបានអនុវត្តទៅតាមច្បាប់ដូចអ្វីដែលយើងរំពឹងទុក ឬក៏អត់។ កាសែត The Cambodia Daily បានចេញផ្សាយនៅថ្ងៃអង្គារ៍នេះថា ក្រុមប្រឹក្សាប្រតិបត្តិនៃធនាគារពិភពលោកនៅក្នុងទីក្រុងវ៉ាស៊ីនតោនបានគាំទ្ររបាយការណ៍ឯករាជ្យមួយដែលមានការសន្និដ្ឋានថាគម្រោងចេញប័ណ្ណកម្មសិទ្ឋិដីធ្លីរបស់ខ្លួនមានទឹកប្រាក់ចំនួន២៤,៣លានដុល្លារមានការរៀបចំមិនបានល្អ គ្រប់គ្រងមិនបានត្រឹមត្រូវ ហើយឥឡូវនេះលែងដំណើរការ។ អ្នកស្រីទេព វន្នី ដែលជាតំណាងអ្នកភូមិបឹងកក់បានគាំទ្រការប្រកាសរបស់ធនាគារពិភពលោក។ អ្នកស្រីបានបញ្ជាក់ថា អ្នកភូមិបឹងកក់មិននឹកស្មានថា ធនាគារពិភពលោកយកចិត្តទុកដាក់បញ្ហារបស់ពួកគេទេ។ អ្នកស្រីបានបន្ថែមថា ក្រុមរបស់អ្នកស្រីបានជូបជាមួយនឹងមន្ត្រីរបស់ធនាគារពិភពលោកប្រចាំកម្ពុជាចំនួនបីលើក ហើយក្រុមរបស់អ្នកស្រី បានលើកអំពីកង្វល់របស់អ្នកភូមិបឹងកក់អំពីអ្វីដែលយើងបានជួបប្រទះ។ អ្នកស្រីមានប្រសាសន៍ថា៖ «ប្រជាពលរដ្ឋនៅតំបន់បឹងកក់ គាត់មិនចង់ធ្វើអ្វីឲ្យប្រទេសរបស់យើងហ្នឹងអាម៉ាសមុខឬមានការផ្តាច់ជំនួយអ្វីទេ។ ពួកខ្ញុំគ្រាន់តែចង់បានដំណោះស្រាយយុត្តិធម៌សម្រាប់ពលរដ្ឋខ្មែរដែលរងគ្រោះនៅតំបន់បឹងកក់។ ខ្ញុំសង្ឃឹមថាអ្វីដែលពលរដ្ឋស្នើនឹងដោះស្រាយជូនប្រជាពលរដ្ឋក្នុងពេលឆាប់ៗនេះ»។ លោក ផៃ ស៊ីផាន អ្នកនាំពាក្យនៃទីស្តីការគណរដ្ឋមន្ត្រីបាននិយាយថា លោកមិនបានដឹងច្បាស់ពីគម្រោងនេះនៅឡើយ។ លោកបានប្រាប់វីអូអេខ្មែរថា៖ «មិនដឹង Position យ៉ាងណា។ កាលពីឆ្នាំទៅគេសម្រេចចិត្តផ្សេងទៅ។ ថ្ងៃនេះគេសម្រេចចិត្តផ្សេងទៅ។ បញ្ហាសួរអញ្ចេះបើ Freeze (បង្កក) ក៏ Freeze ទៅចុះ។ ចុះឧបមាប៉ុន្មាន Project (គម្រោង) ថែមទៀត Freeze ទៀតធ្វើយ៉ាងម៉េចទៅ»។ គេហទំព័ររបស់ធនាគារពិភពលោកប្រចាំកម្ពុជាបញ្ជាក់ថា ធនាគារពិភពលោកមិនបានយល់ព្រមលើគម្រោងណាមួយនៅកម្ពុជាទេ ចាប់តាំងពីថ្ងៃទី៣១ខែមករាមក។ គម្រោងចំនួនបីដែលមានទឹកប្រាក់សរុបចំនួន១២៨លានដុល្លារសុទ្ធតែកំពុងស្ថិតក្នុងការពិចារណា៕